KIRJALLINEN KYSYMYS E-1359/01 esittäjä(t): Laura González Álvarez (GUE/NGL) komissiolle. Terveysongelmat ja ympäristö Espanjan Mugardosissa (La Coruña).



Virallinen lehti nro 350 E , 11/12/2001 s. 0118 - 0119



KIRJALLINEN KYSYMYS E-1359/01 esittäjä(t): Laura González Álvarez (GUE/NGL) komissiolle (7. toukokuuta 2001) Aihe: Terveysongelmat ja ympäristö Espanjan Mugardosissa (La Coruña) Jo vuosien ajan Espanjan Mugardosissa (La Coruña) toimiva Forestal del Atlántico S.A. -yritys on tuhonnut ympäristöä ja aiheuttanut vakavia terveyshaittoja alueen asukkaille. Yrityksestä peräisin olevat kuvottavan hajuiset päästöt ärsyttävät silmiä ja nenää ja ovat muutenkin haitallisia ihmisille ja heidän elinympäristölleen. Tämän yrityksen toiminnasta aiheutuu lisäksi huomattavaa meluhaittaa, ja sen kiinteät ja nestemäiset jätteet saastuttavat lähiympäristön maa-alueita. Lisäksi erään asutuskeskuksen lähelle rakennetaan kaasulaitos. Mugardosin kaupunkikin on alle 1 500 metrin päässä siitä. Rakennustyön toteuttamiseksi metsää on raivattu ja Ferrolissa on täytetty merenlahtea 90 000 neliömetriä. Voiko komissio taata, että tämän yrityksen toimet eivät aiheuta vaaraa terveydelle eikä ympäristölle ja että seuraavia direktiivejä sovelletaan oikein: - direktiivi 91/156/ETY(1), jolla muutetaan jätteistä annettua direktiiviä 75/442/ETY(2), - hankkeiden ympäristövaikutusten arvioinnista annettu direktiivi 85/337/ETY(3), - pohjaveden suojelemisesta tiettyjen vaarallisten aineiden aiheuttamalta pilaantumiselta annettu direktiivi 80/68/ETY(4), - vaarallisista aineista aiheutuvien suuronnettomuusvaarojen torjunnasta annettu direktiivi 96/82/EY(5), - jäteöljyhuollosta annettu direktiivi 75/439/ETY(6), - ympäristöä koskevan tiedon saannin vapaudesta annettu direktiivi 90/313/ETY(7)? Voiko komissio ilmoittaa, mihin toimiin se aikoo ryhtyä tässä asiassa? (1) EYVL L 78, 26.3.1991, s. 32. (2) EYVL L 194, 25.7.1975, s. 39. (3) EYVL L 175, 5.7.1985, s. 40. (4) EYVL L 20, 26.1.1980, s. 43. (5) EYVL L 10, 14.1.1997, s. 13. (6) EYVL L 194, 25.7.1975, s. 23. (7) EYVL L 158, 23.6.1990, s. 56. Margot Wallströmin komission puolesta antama yhteinen vastaus kirjallisiin kysymyksiin E-1310/01, E-1359/01 ja E-1379/01 (5. heinäkuuta 2001) Komissio ei ole tietoinen arvoisien parlamentin jäsenten mainitsemista asioista, jotka koskevat laitosta Forestal Atlantico SA ja kaasunkäsittelylaitoksen rakentamishanketta Mugardosissa (Galiciassa). Ensi näkemältä vaikuttaa siltä, että tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1), jota on muutettu 3 päivänä maaliskuuta 1997 annetulla neuvoston direktiivillä 97/11/EY(2), on sovellettava tähän tapaukseen. Vaarallisista aineista aiheutuvien suuronnettomuusvaarojen torjunnasta 16 päivänä joulukuuta annettua neuvoston direktiiviä 96/82/EY(3) (jäljempänä Seveso-direktiivi) voidaan soveltaa tähän tapaukseen, jos seuraavat kaksi edellytystä täyttyvät: - Vaarallisten aineiden määrän laitoksessa on ylitettävä vähimmäismäärät, joista säädetään direktiivin liitteessä I. Liitteessä vahvistetaan itse asiassa kaksi vähimmäismäärää: alempi vähimmäismäärä ja ylempi vähimmäismäärä. Kun vaarallisten aineiden määrä ei ylitä alempaa vähimmäismäärää, Seveso-direktiiviä ei sovelleta. Kun vaarallisten aineiden määrä on alemman ja ylemmän vähimmäismäärän välillä, sovelletaan vain tiettyjä direktiivin säännöksiä. Kun ylempi vähimmäismäärä ylitetään, sovelletaan kaikkia säännöksiä. Esimerkiksi maakaasulle alempi vähimmäismäärä on 50 tonnia ja ylempi vähimmäismäärä on 200 tonnia. - Laitos ei saa kuulua poikkeussektoreihin, jotka on lueteltu 4 artiklassa. On muistettava, että vaarallisten aineiden kuljetus ja välivarastointi erityisesti satamissa ei sisälly Seveso-direktiiviin. Komissio tietää jo, että Espanjalla on ollut vaikeuksia ympäristön pilaantumisen ehkäisemisen ja vähentämisen yhtenäistämiseksi 24 päivänä syyskuuta 1996 annetun neuvoston direktiivin 96/61/EY(4) täytäntöönpanossa. Komissio on siksi käynnistänyt rikkomisesta johtuvan menettelyn Espanjaa vastaan, koska se ei ole ajoissa saattanut kyseistä direktiiviä osaksi kansallista lainsäädäntöään. Tätä myöhästymistä lukuun ottamatta komissiolla ei ole tiedossaan mitään sellaista, mikä antaisi aihetta epäillä, että Espanjan viranomaiset eivät noudattaisi kysyjien mainitseman hankkeen suhteen yhteisön voimassa olevaa ympäristönsuojelulainsäädäntöä. Hanketta ja nykyistä laitosta koskevissa asioissa komissio pyytää lisätietoja Espanjan viranomaisilta. Perustamissopimusten valvojan roolissaan komissio tekee kaiken tarvittavan varmistaakseen, että yhteisön lainsäädäntöä noudatetaan tarkasteltavana olevassa tapauksessa. (1) EYVL L 175, 5.7.1985. (2) EYVL L 73, 14.3.1997. (3) EYVL L 10, 14.1.1997. (4) EYVL L 257, 10.10.1996.